Projektas

LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS VYRIAUSYBĖS 2005 M. BIRŽELIO 14 D.

NUTARIMO NR. 647 „DĖL LIETUVOS RESPUBLIKOS VALSTYBINIO SOCIALINIO DRAUDIMO FONDO BIUDŽETO SUDARYMO IR VYKDYMO TAISYKLIŲ PATVIRTINIMO“ PAKEITIMO

2015 m.	d. Nr.

Vilnius

Lietuvos Respublikos Vyriausybė n u t a r i a:

1. Pakeisti Lietuvos Respublikos valstybinio socialinio draudimo fondo biudžeto sudarymo ir vykdymo taisykles, patvirtintas Lietuvos Respublikos Vyriausybės 2005 m. birželio 14 d. nutarimu Nr. 647 „Dėl Lietuvos Respublikos valstybinio socialinio draudimo fondo biudžeto sudarymo ir vykdymo taisyklių patvirtinimo“:

1.1. Pakeisti 3 punktą ir jį išdėstyti taip:

„3. Šiomis Taisyklėmis turi vadovautis Fondo administravimo įstaigos, Valstybinė mokesčių inspekcija prie Lietuvos Respublikos finansų ministerijos (toliau vadinama – Valstybinė mokesčių inspekcija), Lietuvos darbo birža prie Socialinės apsaugos ir darbo ministerijos (toliau vadinama – Lietuvos darbo birža), Valstybinė ligonių kasa prie Sveikatos apsaugos ministerijos, Fondo taryba, Lietuvos Respublikos socialinės apsaugos ir darbo ministerija (toliau vadinama – Socialinės apsaugos ir darbo ministerija), Lietuvos Respublikos kredito, mokėjimo ir (ar) elektroninių pinigų įstaigos (toliau vadinama – kredito įstaigos), draudėjai ir apdraustieji.“

1.2. Pakeisti 7.3 papunktį ir jį išdėstyti taip:

„7.3. Fondo biudžeto projektą ir Lietuvos Respublikos valstybinio socialinio draudimo fondo biudžeto rodiklių patvirtinimo įstatymo (toliau vadinama – Fondo biudžeto rodiklių patvirtinimo įstatymas), kuriuo Lietuvos Respublikos Seimas tvirtina nurodytąjį biudžetą, projektą, atsižvelgdama į šalies ekonominės raidos scenarijų ir valstybės biudžeto ir savivaldybių biudžetų preliminarius pagrindinius rodiklius bei Socialinės apsaugos ir darbo ministerijos nustatytą Fondo biudžeto struktūrinio postūmio užduotį ateinantiems kalendoriniams metams ir jos gaires kitiems dvejiems metams, rengia ir su Socialinės apsaugos ir darbo ministerija suderina Valstybinio socialinio draudimo fondo valdyba prie Socialinės apsaugos ir darbo ministerijos (toliau vadinama – Fondo valdyba).“

1.3. Pakeisti 7.8 papunktį ir jį išdėstyti taip:

„7.8. Atitinkamų biudžetinių metų Fondo biudžetas tvirtinamas Fondo biudžeto rodiklių patvirtinimo įstatymu, laikantis šių Taisyklių 1 priede pateiktos Fondo biudžeto pajamų ir išlaidų bei piniginių įplaukų ir išlaidų klasifikacijos pagal jų pobūdį ir paskirtį. Šiuo įstatymu taip pat tvirtinamas draudėjų bendrasis pensijų, ligos ir motinystės, nedarbo, nelaimingų atsitikimų darbe ir profesinių ligų socialinio draudimo įmokų tarifas, kiti tarifų dydžiai (rodikliai), kurių pagrindimas pateikiamas pagal šių Taisyklių 7.7.4–7.7.9 papunkčius, Fondo biudžeto struktūrinio postūmio užduotis ateinantiems kalendoriniams metams ir jos gairės kitiems dvejiems metams, apdraustų asmenų, dalyvaujančių pensijų kaupime, pensijų socialinio draudimo įmokų dalies, pervedamos pensijų kaupimo bendrovėms, tarifo dydis, asignavimų iš Lietuvos Respublikos valstybės biudžeto ir (ar) kitų valstybės piniginių išteklių dydis ir kiti rodikliai, būtini Fondo biudžetui vykdyti.“

1.4. Papildyti 79 punktu:

„79. Socialinės apsaugos ir darbo ministerija einamaisiais metais Lietuvos Respublikos valstybės biudžeto ir savivaldybių biudžetų finansinių rodiklių projektų rengimo plane nustatytais terminais pateikia Lietuvos Respublikos finansų ministerijai numatomą ateinančių kalendorinių metų Fondo biudžeto rezultatą bei informaciją apie tais metais numatomas taikyti laikinojo poveikio priemones, kaip jos suprantamos Lietuvos Respublikos valstybinio socialinio draudimo fondo biudžeto sandaros įstatyme. Lietuvos Respublikos finansų ministerija per 20 darbo dienų nuo Fondo biudžeto rezultato ir laikinojo poveikio priemonių gavimo pateikia Socialinės apsaugos ir darbo ministerijai apskaičiuotą numatomą Fondo biudžeto struktūrinio rezultato rodiklį. Socialinės apsaugos ir darbo ministerija per 10 darbo dienų nustato Fondo biudžeto struktūrinio postūmio užduotį ateinantiems kalendoriniams metams ir jos gaires kitiems dvejiems metams.“

1.5. Papildyti 710 punktu:

„710. Socialinės apsaugos ir darbo ministerija iki gegužės 1 d. Lietuvos Respublikos finansų ministerijai pateikia Fondo biudžeto praėjusių metų faktinį metinį rezultatą ir informaciją apie praėjusiais metais taikytas laikinojo poveikio priemones, kaip jos suprantamos Lietuvos Respublikos valstybinio socialinio draudimo fondo biudžeto sandaros įstatyme. Lietuvos Respublikos finansų ministerija apskaičiuotą faktinį praėjusių metų Fondo biudžeto struktūrinio rezultato rodiklį Socialinės apsaugos ir darbo ministerijai pateikia ne vėliau kaip iki gegužės 10 d.“

1.6. Pakeisti 8 punktą ir jį išdėstyti taip:

„8. Fondo metinių konsoliduotųjų ataskaitų rinkinys rengiamas ir tvirtinamas Lietuvos Respublikos valstybinio socialinio draudimo fondo biudžeto sandaros įstatymo nustatyta tvarka. Metinis Fondo biudžetas turi būti baigtas vykdyti gruodžio 31 dieną, o Fondo biudžeto pajamų ir išlaidų ataskaitoje bei piniginių įplaukų ir išlaidų ataskaitoje rodikliai išdėstyti pagal šių Taisyklių 1 priede pateiktą Fondo biudžeto pajamų ir išlaidų bei piniginių įplaukų ir išlaidų klasifikaciją. Informacija apie Fondo biudžeto struktūrinio postūmio užduoties vykdymą pateikiama Fondo biudžeto vykdymo ataskaitos aiškinamajame rašte, gavus iš Lietuvos Respublikos finansų ministerijos apskaičiuotą faktinį tam tikrų kalendorinių metų Fondo biudžeto struktūrinio rezultato rodiklį. Jeigu Fondo biudžeto struktūrinio postūmio užduotis neįvykdoma, Fondo biudžeto vykdymo ataskaitos aiškinamajame rašte paaiškinamos jos neįvykdymo priežastys.“

1.7. Pakeisti 50 punktą ir jį išdėstyti taip:

„50. Kredito įstaigos, gavusios mokėjimo dokumentą, pagal socialinio draudimo įmokos gavėjo sąskaitos numerį privalo patikrinti, ar mokėjimo dokumente būtina nurodyti socialinio draudimo įmokos kodą. Jeigu socialinio draudimo įmokos kodas būtinas, bet nenurodytas, arba jeigu nurodytas kodas, kurio nėra socialinio draudimo įmokų kodų sąraše, mokėjimo dokumentas grąžinamas pateikėjui.“

1.8. Pakeisti 112 punktą ir jį išdėstyti taip:

„112. Sumokėtos (išieškotos) sumos įskaitomos tokia eilės tvarka: 1 – socialinio draudimo įmokos; 2 – palūkanos; 3 – baudos; 4 – delspinigiai. Jeigu yra ankstesnės eilės skola, vėlesnės eilės skola pradedama įskaityti, tik sumokėjus (išieškojus) ankstesnės eilės skolą. Vienos eilės skolos ribose pradedama įskaityti skola už seniausią laikotarpį. Sumokėtų (išieškotų) sumų detalią įskaitymo eilės tvarką nustato Fondo valdyba. Priverstine tvarka išieškomas Fondui priklausančias sumas kredito įstaigos nurašo pagal Fondo administravimo įstaigų pateiktus mokėjimo nurodymus, kuriuose nurodomas teisinis pagrindas – sprendimas dėl skolos išieškojimo priverstine tvarka (data ir numeris) iš visų draudėjų sąskaitų kredito įstaigose, esančiose Lietuvos Respublikoje. Mokėjimo nurodymai, remiantis sprendimais dėl skolos išieškojimo priverstine tvarka, kredito įstaigoms pateikiami, kai draudėjai neperveda socialinio draudimo lėšų nustatytu laiku. Mokėjimo nurodymai gali būti pateikti visai skolos sumai į kiekvieną draudėjo sąskaitą kredito įstaigose. Draudėjui nustatytu laiku nepateikus socialinio draudimo pranešimo apie apdraustiems asmenims apskaičiuotas draudžiamųjų pajamų sumas ir socialinio draudimo įmokas, sumos, priklausančios draudėjui mokėti kas mėnesį, nustatomos pagal paskutinio draudėjo pateikto socialinio draudimo pranešimo duomenis. Nustačius, kad nurašytos sumos viršija draudėjo įsiskolinimus, skirtumas įskaitomas į būsimąsias socialinio draudimo įmokas arba ne vėliau kaip per 3 darbo dienas grąžinamas draudėjui Fondo valdybos nustatyta tvarka.“

1.9. Pakeisti 116 punktą ir jį išdėstyti taip:

„116. Kredito įstaigos nemokamai teikia Fondo administravimo įstaigų prašymu reikiamą informaciją apie kredito įstaigose atidarytas draudėjų sąskaitas ir lėšų likučius sąskaitose, taip pat kitą informaciją, kurios reikia Fondo administravimo įstaigoms.“

1.10. Pakeisti 125 punktą ir jį išdėstyti taip:

„125. Kredito įstaigos, pažeidusios šiose Taisyklėse nustatytą tvarką ir tuo padariusios žalą Fondui, privalo šią žalą atlyginti.“

1.11. Pakeisti 126 punktą ir jį išdėstyti taip:

„126. Metinis Fondo biudžetas baigiamas vykdyti gruodžio 31 dieną. Iki tos dienos būtina pervesti į kredito įstaigų atitinkamas sąskaitas Fondo administravimo ir kitų įstaigų, pagal sutartis vykdančių Fondo operacijas, kasose esančius grynųjų pinigų likučius.“

2. Šio nutarimo 1.1, 1.7–1.11 papunkčiai įsigalioja 2015 m. rugpjūčio 1 d.

3. Šio nutarimo 1.2–1.6 papunkčiai taikomi rengiant, tvirtinant, vykdant, vertinant 2016 metų ir vėlesnių metų Valstybinio socialinio draudimo fondo biudžetą ir atsiskaitant už 2016 metų ir vėlesnių metų Valstybinio socialinio draudimo fondo biudžeto vykdymą.

Ministras Pirmininkas

Socialinės apsaugos ir darbo ministras